
A közép-európai léttapasztalat reprezentációi a térség kortárs prózájában

Kulcsszavak: Közép-Európa; térpoétika; mikrokozmosz; zoopoétika összehasonlító irodalomtudomány;
A közép-európai léttapasztalat reprezentációi a térség kortárs prózájában című dolgozat egy összehasonlító irodalomtudományi megközelítést alkalmazva elemzi Borbély Szilárd: Nincstelenek, Wojciech Kuczok: Bűz és Vladimír Balla: Az apa nevében című munkáit. A pályamunka elsősorban a térség motivikus és témaválasztási sajátosságait kívánja felfedezni, továbbá ennek tudatában azt, hogy létrehozható-e egy közép-európai kánon. A dolgozat első fele egy vázlatot ad egy közép-európai irodalmi kánon létrehozásához, amit témaválasztási és motivikai együtthatók függvényében lehet létrehozni. A dolgozat másik fele zoopoétikai, térpoétikai és motivikai hasonlóságok szempontjából hasonlítja össze a három regényt. A pályamunka különös hangsúlyt helyez a regényekben olvasható házábrázolásra, illetve a ház és a lakói közti kapcsolat elemzésére, továbbá a mesterséges és természetes határok ábrázolására. A kutatás eredménye azt mutatja, hogy motivikus és témaválasztási hasonlóságokra építve létrehozható egy közép-európai kánon, továbbá rámutat a térség motivikus hasonlóságaira.



